**Thor Wang** (født 19. august 1929, død 29. september 2013 ) var en norsk lokal- og bedriftshistoriker og tidligere seksjonssjef på Raufoss Ammunisjonsfabrikker.

Yrkesliv
--------

Wang tok befalsskoleutdanning i sin ungdom og var i mange år områdesjef i Heimevernet.

Wang arbeidet ved Raufoss Ammunisjonsfabrikker fra midt på 1950-tallet. 
Wang var de ansattes representant i styret i 17 år frem til han gikk av med pensjon i 1991/92.

Ved Raufoss arbeidet han som leder for ammunisjonskontrollen på Bradalsmyra, som planlegger og seksjonssjef og senere med intern informasjon på bedriften. 
Han bygde opp et omfattende dokumentasjonssenter og bibliotek hos Raufoss.

Forfatterskap
-------------

Wang skrev Raufoss Ammunisjonsfabrikker sin jubileumsbok som ble utgitt i forbindelse med bedriftens 100-årsjubileum i 1996. 
Han skrev også bok om sykehuset i Gjøvik. 
Sammen med Rolf Holmen skrev han boka om Raufoss Jern & Metall.

Tillitsverv og engasjement
--------------------------

Thor Wang var sammen med Rolf Gjersem og Rolf Holmen drivkreftene bak Raufoss historiske senter.

Wang var med å etablere den første sykehusaksjonen, for bevaringen av sykehusene i Gjøvik og på Reinsvoll.

Han startet Hunndalen Kristelige Ungdomsklubb, og senere Response Ten Sing, samt dro i gang speiderarbeidet i Hunndalen. 
Han var medlem av KFUK-KFUMs krets-, lands- og forbundsstyrer. 
I forbindelse med byggingen av Hunn kirke i Gjøvik var han en av pådriverne og han var i mange år menighetsrådsleder.

Wang var leder i Hamar Bispedømmeråd fra 1982 til 1990. 
Han var med i Kirkerådet da Kirkemøtet ble etablert som det øverste kirkelige organ i 1984 og var med å organisere det. 
Han var også med da Kirkens Arbeidsgiverorganisasjon (KA) ble etablert.

Utmerkelser
-----------

Wang ble i 2009 tildelt Kongens fortjenstmedalje.

I 2012 ble han tildelt Paul Harris Fellow Recognition (PHF) av Raufoss Rotaryklubb.

Bibliografi
-----------

* *Vår kamp for rettferd og framgang: Raufoss jern & metall 1905-2005*. Gjøvik: Alfa forl. 2005. ISBN 8292253106. . (Skrevet sammen med Rolf Holmen, boka er redigert av Terje Paulsberg)
* *I trass og tro: sykehuset i Gjøvik 75 år : 1925-2000*. Gjøvik: Oppland sentralsykehus avdeling Gjøvik. 2000. ISBN 8299392713.
* *Raufoss postkontor gjennom 100 år*. Raufoss: Kontoret. 1997.
* *RA i skuddlinja: industriutvikling og strategiske veivalg gjennom 100 år*. Raufoss: T. Wang. 1996. ISBN 8299392705.
* (no) *Raufoss jern- og metallarbeiderforening : 60 års-beretning : 1905-1965*. Raufoss, 1965 (Skrevet sammen med Rolf Furuseth)

Referanser
----------

1. ↑  «Dødsannonse» (PDF) **(norsk)**. Aftenposten. Besøkt 20. september 2014. [*død lenke*]
2. 1 2 3 4 5 6 7 8 9 10 11 12 13 14 15 16 17 18  Terje Paulsberg (03.10.2013). «MINNEORD (Thor Wang')». *Oppland Arbeiderblad. Seksjon: FOLK I DAG - Del: 1*: 35.
3. ↑  «RAUFOSS AS FØRTIDSPENSJONERER 73». *NTBtekst* **(norsk)**. 12.02.1991.
4. ↑  Egil Brox (21.04.2012). «MINNEORD (Rolf Martin Holmen)». *Oppland Arbeiderblad. Seksjon: General - Del: 1*: 57.
5. ↑  «19 personer i Oppland ble tildelt Kongens fortjensmedalje i 2009». *Fylkesmannen i Oppland* **(norsk)**. 16.02.2010.
6. ↑  «Paul Harris Fellow Recognition - PHF. På klubbens julemøte, 17.12.2013, ble PHF tildelt Sverre Narvesen.» **(norsk)**. Raufoss Rotaryklubb. Distrikt 2305. Besøkt 20. september 2014. «*Thor Wang fikk tildelt PHF på årets sommermøte 26.juni 2012*» [*død lenke*]

Eksterne lenker
---------------

* Lenke til bøker av Thor Wang hos Bibsys[*død lenke*].